FI Euroopan unionin virallinen lehti C 125/2

Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2005/C 125/02)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

YHTEENVETO

NEUVOSTON ASETUS (ETY) N:o 2081/92

”PIMIENTO ASADO DEL BIERZO”

EY nro: ES/00262/8.11.2002

SAN ( ) SMM (X)

Tämä yhteenveto on laadittu ainoastaan tiedotustarkoituksiin. Erityisesti asianomaisen SAN:n tai SMM:n tuottajia kehotetaan yksityiskohtaisten tietojen saamiseksi tutustumaan eritelmän täydelliseen toisintoon, joka on saatavissa tuottajaryhmittymältä, kansallisilta viranomaisilta tai Euroopan komission toimivaltaisista yksiköistä (1).

1. Jäsenvaltion toimivaltainen viranomainen:

Nimi: Ministerio de Agricultura, Pesca y Alimentación; Dirección General de Alimentación; Subdirección General de Denominaciones de Calidad y Relaciones Interprofesionales y Contractuales. Osoite: Paseo Infanta Isabel, no 1, E-28071 MADRID. Puhelin (34-913) 47 53 94 Faksi (+34-913) 47 54 10

2. Hakijaryhmittymä:

2.1 Nimi: Promotora de la Indicación Geográfica Protegida ”Pimiento Asado del Bierzo”. 2.2 Osoite: c/ Padre Santalla no 3, 2o Dcha. 24400 PONFERRADA (León). Puhelin (34-987) 41 19 73 Faksi (34-987) 41 42 14 2.3 Kokoonpano: Tuottaja/jalostaja (X) muu ( )

3. Tuotelaji

Luokka 1.6: Jalostetut paprikat

4. Tavaraerittely

(yhteenveto 4 artiklan 2 kohdan edellytyksistä)

4.1. Tuotteen nimi: ”Pimiento Asado del Bierzo”

4.2. Tuotteen kuvaus: Suojattu tuote on paprika, Capsicum annuum L -kasvin hedelmä, jota myydään paistettuna, kuorittuna ja purkitettuna.

Raaka-aineena käytetty paprika kuuluu Bierzon ekotyyppiin. Muodoltaan paprika on venytetyn kartion muotoinen, sivuiltaan tasainen, ja siinä on 3 tai 4 lohkoa. Paprika painaa yli 160 grammaa. Kärki on tylppä, eikä siinä ole halkeamaa. Sato kerätään, kun paprikoissa ei enää ole näkyvissä vihreää. Paprikoiden väri vaihtelee kirkkaanpunaisesta tummanpunaiseen.

Paistetut paprikat säilötään kokonaisina tai paloina, ja niiden väri vaihtelee kirkkaanpunaisesta tummanpunaiseen. Pinta on hieman halkeillut. Päämaku on hieman katkera, sillä paprika sisältää alle 5 prosenttia hiilihydraatteja. Jälkimaku on melko mieto, ei tulinen. Tuoksu on tavallinen paistetun paprikan tuoksu. Paprika on pehmeä, sillä ravintokuitupitoisuuden on oltava alhainen, alle 3 prosenttia. 100 grammaan paprikaa voi sisältyä 1,5 cm2 paistettuja jäämiä ja enintään 10 siementä.

4.3. Maantieteellinen alue: Tuotanto- ja valmistusalue sijaitsee Bierzon alueen keskellä, Leónin maakunnassa, Castilla y Leónin itsehallintoalueella.

Alueeseen kuuluvat seuraavat kunnat: Arganza, Bembibre, Borrenes, Cabañas Raras, Cacabelos, Camponaraya, Carracedelo, Carucedo, Castropodame, Congosto, Cubillos del Sil, Molinaseca, Ponferrada, Priaranza, Sobrado, Villadecanes-Toral de los Vados ja Villafranca del Bierzo.

4.4. Alkuperätodisteet: Näin varmistetaan, että tuote on peräisin alueelta:

4.5. Valmistusmenetelmä: Alkuperänimityksellä suojattujen paprikoiden tuotantoon sopivilla viljelmillä maan on oltava viljavaa, maaperän pH-arvon on oltava 5,0—7,0 ja viljelmillä on viljeltävä Bierzon ekotyyppiä. Kastelu on sallittu ainoastaan saroittain tai keskitetysti kastelevilla järjestelmillä, jolloin kasvivarren alaosa ei joudu kosketuksiin veden kanssa. Sato korjataan käsin ja porrastetusti useaan otteeseen. Jokaisella kerralla valitaan sopivaksi katsotut paprikat.

Paprikat kuljetetaan jalostamoihin siten, ettei paprikan laatu kärsi. Pakkauslaatikot on voitava pinota päällekkäin riittävän ilmavasti, ja ne on suojattava auringonvalolta.

Jalostuslaitosten suunnittelun mukaan paprikat käsitellään välittömästi tai ne varastoidaan ja viedään erityiseen säilytystilaan.

Varastotilan on oltava kuiva, eikä siellä saa olla kosteutta, likaa tai outoja hajuja, jotka voisivat pilata tuotteen. Paprikoita on säilytettävä pois suorasta auringonvalosta. Varastointi on toteutettava siten, että varastoituja tuotteita voidaan kierrättää ja liikutella aika ajoin. Sadon korjaamisen jälkeen paprikat on paistettava viiden päivän kuluessa, tai viimeistään kymmenen päivän kuluessa, jos jalostamo siirtää paprikat välittömästi ne saatuaan erityiseen säilöntätilaan.

Paprikat paistetaan paistolevyllä tai uunissa. Paistettaessa voidaan polttaa puuta (tammea, poppelia tai kastanjapuuta) tai kaasua (propaania tai maakaasua).

Paistoaika ja -lämpötila vaihtelee uunin ja paprikoiden kypsyyden mukaan.

Paistamisen jälkeen paprikoiden sisukset poistetaan, paprikat kuoritaan ja siemenet poistetaan käsin. Paprikoita ei missään vaiheessa upoteta veteen tai kemiallisiin liuoksiin. Säilöntäpurkissa oleva neste on paprikan omaa lientä, jota valuu paistamisen jälkeen. Liemeen voidaan lisätä suolaa, oliiviöljyä tai siemenöljyä ja sitruunahappoa tai sitruunamehua.

Purkki on lasinen tai metallinen ja sisältää enintään 780 grammaa paprikaa, joka on säilötty kokonaisena tai paloina.

4.6. Yhteys maantieteelliseen alkuperään:

Historiallinen yhteys

On saatu merkkejä siitä, että Ponferradassa alettiin viljellä paprikaa 1600-luvun puolessavälissä. Ponferradan kunnan arkistossa oleva Libro de Actas 1653–1669 sisältää asiakirjan, jonka mukaan Diego de Balboa esitteli pormestari Pedro Gómez Bretónille ja muille kauppalan hallituksen jäsenille paprikan viljelyyn liittyviä harmeja. Hän vaati kieltämään paprikan paistamisen ja rajoittamaan paprikan syöntiä.

Bierzon kautta kulkeneella matkallaan vuonna 1792 Jovellanos viittasi päiväkirjassaan Bembibren paprikaan.

Oletettavasti 1800-luvulta peräisin olevassa kansanlaulussa mainitaan, että Ponferradan ja Bierzon suojeluspyhimyksen Virgen de la Encinan juhlassa kannettiin kuvaa ”Ponferradan neljästä pimenterasista”.

Bierzon alueen kotiäidit aloittivat paistetun paprikan perinteen, ja näitä kotiäitejä kutsuttiin nimellä ”pimenteras”.

Ensimmäinen käsityönä paprikoiden säilöntää harjoittanut laitos perustettiin vuonna 1818 Villafranca del Bierzoon. Laitos aloitti toimintansa säilömällä paprikoita, mikä mainitaan vuonna 1861 julkaistussa vanhassa kirjassa nimeltä ”Ensayos poéticos en dialecto berciano”, jonka on kirjoittanut Antonio Fernández Morales.

Vuonna 1900 paprikoita paistava ja markkinoiva Ledo-yritys osallistui Pariisin maailmannäyttelyyn.

Vuodesta 1974 lähtien Bierzoon on tähän mennessä perustettu kymmenen paprikoiden säilöntälaitosta.

Nykyisin Ponferradassa on aukio, johon on pystytetty muistomerkki pimenterasien kunniaksi. Muistomerkki muodostuu kaksimetrisistä pronssipatsaista, jotka kuvaavat neljää paprikaa kuorivaa naista.

Luonnollinen yhteys

Tuotantoalue sijaitsee vuorten ympäröimässä rotkolaaksossa.

Bierzon alue on luonnollisten maantieteellisten rajojen rajaama alue Castilla y Leónin koillisosassa, Galician ja Asturian itsehallintoalueiden rajalla. Alueen korkeus vaihtelee 340 metristä 2 100 metriin.

Paprikanviljelyaluetta kastellaan Sil-joesta sekä sen itäisistä sivujoista nimeltä Cúa ja Burbia. Alue onkin osa Miño-joen valuma-aluetta.

Paprikaviljelmät sijaitsevat viljavalla maaperällä, jonka humuskerros on syvä ja ilmava ja päästää hyvin vettä lävitseen. Maaperä johtaa vettä kohtuullisen hyvin. Maaperässä on vähän orgaanista ainetta, kalkkia, fosforia, kaliumia ja natriumia. Hiili–typpi-suhde on 8–10. Maaperän pH-arvo on tavallisesti hieman hapan 5,5—7,0.

Bierzossa vallitsee välimeren ilmasto (välimeren ilmastoja kuvaavalla asteikolla 5,28), joka soveltuu paprikan viljelyyn, sillä alue saa osakseen runsaasti auringonvaloa, vuoden keskilämpötila on 12,5 °C ja vuotuinen sademäärä 800 mm.

Keskimääräinen pakkaskausi kestää marraskuun 11. päivästä huhtikuun 4. päivään, ja paprikat voidaan istuttaa toukokuun alussa. Satoa korjataan elokuun lopusta marraskuun alkuun.

Kun pensaat yhteyttävät näissä olosuhteissa, paprikoiden hiilihydraattipitoisuus jää alle 5 prosenttiin, minkä ansiosta paprikan maku on hienoisen katkera. Myös ravintokuitupitoisuus jää alle 3 prosenttiin, minkä ansiosta paprika on melko pehmeää.

Valmistusmenetelmä

Paistaminen toteutetaan perinteisin menetelmin paistolevyllä tai uunissa, minkä ansiosta paprika saa erityisen aromin ja savuisen jälkimaun, jotka eivät muutu mitenkään, vaikka paprikaan lisätään hieman öljyä, suolaa ja sitruunamehua tai sitruunahappoa.

Paistaminen, sisuksen poistaminen ja kuoriminen tapahtuu käsin ilman kemiallisia liuoksia. Paprikoita ei edes pestä vedellä, minkä vuoksi paprikoissa voi olla hieman palaneita jäämiä ja siemeniä.

4.7. Valvontaelin:

Nimi: Consejo Regulador de la Indicación Geográfica Protegida ”Pimiento Asado del Bierzo”. Osoite: C/ Ave María, 29, 1o; oficina 8 24400 PONFERRADA (León). Puhelin (34-987) 41 10 60 Sähköposti: pimientobierzo@terra.es

Sääntelyneuvosto Consejo Regulador de la Indicación Geográfica Protegida ”Pimiento Asado del Bierzo” vastaa tavaraerittelyn mukaisten vaatimusten toteutumisen valvonnasta sekä lainsäädännön ja laadittujen sääntöjen noudattamisesta. Sääntelyneuvosto täyttää toiminnassaan standardin EN 45011 (”Sertifiointielimet. Tuotesertifioinnin yleiset vaatimukset”) vaatimukset.

4.8. Merkintä: Sääntelyneuvosto hyväksyy etiketit. Etiketeissä ja vastaetiketeissä on oltava selvästi merkittynä teksti ”Pimiento asado del Bierzo”. Sääntelyneuvosto numeroi etiketit ja myöntää ne.

4.9. Kansalliset vaatimukset:

— joulukuun 2 päivänä 1970 annettu laki nro 25/1970: Estatuto de la viña, del vino y de los alcoholes (laki viiniköynnöksistä, viinistä ja alkoholista)

— maaliskuun 23 päivänä 1972 annettu asetus nro 835/1972 lain nro 25/1970 soveltamisesta

— tammikuun 25 päivänä 1994 annettu määräys Espanjan lainsäädännön yhteensovittamisesta maataloustuotteiden ja elintarvikkeiden alkuperänimityksistä ja maantieteellisistä merkinnöitä annetun asetuksen (ETY) N:o 2081/92 kanssa

— lokakuun 22 päivänä 1999 annettu kuninkaallinen asetus nro 1643/1999, jossa säädetään yhteisön suojattujen alkuperänimitysten ja maantieteellisten merkintöjen rekisteriin kirjaamista koskevien hakemusten jättämismenettelystä

— tammikuu 8 päivänä 1999 annettu perustuslakia täydentävä laki nro 4/1999, jolla uudistetaan Castilla y Leónin itsehallintoasemasta annettua perustuslakia täydentävä lakia nro 4/1983.

(1) Euroopan komissio — Maatalouden pääosasto — Maataloustuotteiden laatupolitiikka — B-1049 Bryssel.